CNT พุ่งชนซิลลิ่ง-นิวไฮรอบ 2 ปีครึ่ง! ตั้งเป้ารายได้ปีนี้  6.7 พันลบ.
CNT พุ่งชนซิลลิ่ง-นิวไฮรอบ 2 ปีครึ่ง! ตั้งเป้ารายได้ปีนี้  6.7 พันลบ.
10 พ.ค. 2564

ผู้สื่อข่าวรายงานว่า ราคาหุ้นบริษัท คริสเตียนีและนีลเส็น (ไทย) จำกัด (มหาชน)  หรือ CNT ณ เวลา 15.05 น. อยู่ที่ระดับ 2.28 บาท บวก 0.52 บาท หรือ 29.55%  ด้วยมูลค่าซื้อขาย 29.55 ล้านบาท ราคาหุ้นพุ่งชนซิลลิ่งของวันที่ระดับ 2.28 บาท ทำนิวไฮในรอบ 2 ปี 6 เดือน  โดยเทียบตั้งแต่หุ้นยืนที่ระดับ 2.28 บาท เมื่อวันที่ 22 ต.ค. 2561

โดยก่อนหน้านี้ นายสุรศักดิ์ โอสถานุเคราะห์ กรรมการและผู้ช่วยกรรมการผู้จัดการ CNT เปิดเผยว่า บริษัทตั้งเป้ารายได้ปี 64 ราว 6,700 ล้านบาท ลดลงจากปี 63 ที่มีรายได้ 7.5 พันล้านบาท  เนื่องจากมองว่าอุตสาหกรรมก่อสร้างในปีนี้จะยังคงได้รับผลกระทบจากสถานการณ์แพร่ระบาดของโรคโควิด-19 โดยเฉพาะในงานของภาคเอกชน เพราะนักลงทุนต่างชาติยังไม่สามารถเดินทางเข้ามาในประเทศไทยได้ แต่ยังคงมั่นใจว่สถานการณ์ในประเทศมีแนวโน้มที่ดีขึ้นจากความคืบหน้าการฉีดวัคซีนทั้งในไทยและต่างประเทศ ซึ่งจะกลับมาสร้างความเชื่อมั่นให้กับนักลงทุนได้
ณ สิ้นปี 63 บริษัทมีงานในมือ (Backlog) ราว 11,391 ล้านบาท ซึ่งมีกำหนดจะรับรู้เป็นรายการในปีนี้ราว 5,500 ล้านบาท ขณะที่บริษัทวางแผนเข้าประมูลงานใหม่ราว 16,000 ล้านบาท ซึ่งลดลงไป 50% ของปีที่ผ่านมาที่เข้าประมูลงานราว 32,000 ล้านบาท เนื่องด้วยผลกระทบของสถานการณ์โควิด-19
ในปี้นี้ส่วนใหญงานที่เข้าประมูลส่วนใหญ่เป็นโครงการของภาครัฐที่ต้องการที่จะกระตุ้นเศรษฐกิจ ได้แก่ งานสร้างอาคารของภาครัฐ 4,000 ล้านบาท งานสร้างทางหลวง โครงสร้างพื้นฐานและโครงการในพื้นที่เขตพัฒนาเศรษฐกิจภาคตะวันออก (EEC) ราว 3,000 ล้านบาท รวมทั้งงานของภาคเอกชน ได้แก่ งานสร้างห้างสรรพสินค้า 3,500 ล้านบาท งานสร้างโรงงานและคลังสินค้า 3,500 ล้านบาท และงานสร้างโรงพยาบาลและอาคารสำนักงาน 2,000 ล้านบาท เป็นต้น
นายสุรศักดิ์ กล่าวอีกว่า ในปีนี้บริษัทตั้งงบลงทุนที่ 200 ล้านบาท โดยจะบริหารและใช้จ่ายเท่าที่จำเป็น อาจเป็นการซ่อมแซมเครื่องจักรบางอย่างเพียงเล็กน้อยเท่านั้น ไม่ได้ตั้งงบลงทุนขยายธุรกิจ